53 किग्रा वेट कैटेगरी में टॉप पर रहीं; मानसी ने सरिता मोर को हराया
Asian Games Wrestling Trials Update नई दिल्ली के इंदिरा गांधी स्टेडियम में बने रेसलिंग एरिना कॉम्प्लेक्स में ग्रीको रोमन और फ्रीस्टाइल वर्ग के खिलाड़ियों का वजन हो चुका है।
युवा रेसलर अंतिम पंघल एशियन गेम्स की विमेंस कैटेगरी में भारतीय टीम से बतौर स्टैंड बाय हिस्सा लेंगी, क्योंकि दिल्ली हाई कोर्ट ने बजरंग पुनिया और विनेश फोगाट के खिलाफ उनकी और सुजीत कलकल की याचिका खारिज कर दी है।
इधर, अंतिम ने इंदिरा गांधी स्टेडियम में शनिवार को ट्रायल के पहले दिन 53 KG वेट कैटेगरी की फाइनल बाउट जीत ली है। 19 साल की अंतिम पंघल ने 53 किग्रा वेट कैटेगरी के फाइनल में मंजू को चित कर दिया है।
जीत के बाद अंतिम ने कहा- 'मैंने फेयर ट्रायल जीते हैं और मैं हाई कोर्ट के खिलाफ सुप्रीम कोर्ट में अपील करूंगी।' 
अंतिम ने सेमीफाइनल में नेहा को 12-2 से हराया था और दूसरे राउंड में तमन्ना को 7-2 से हराया था। अंतिम को पहले राउंड में बाई मिला था।
आगे पढ़ें नेशनल ट्रायल के पहले दिन की रिपोर्ट...
मानसी ने उलटफेर किया
मानसी ने 57 किग्रा वेट कैटेगरी में सरिता मोर को 9-6 से हराया। पहले राउंड में सरिता मोर ने अंशु मलिक को 6-4 से हराया था। वहीं 62 किग्रा वेट कैटेगरी में सोनम मलिक अगले राउंड में पहुंच गई हैं।
अंशु ने 2021 की वर्ल्ड रेसलिंग चैम्पियनशिप में सिल्वर मेडल जीता था। इसी चैम्पियनशिप में सरिता ने 2022 में ब्रॉन्ज जीता था।
2 वर्ग के ट्रायल्स जारी 
शनिवार को ग्रीको रोमन के छह वेट कैटेगरी और विमेंस के ट्रायल्स होंगे। वहीं, रविवार को मेंस फ्रीस्टाइल डिवीजन के ट्रायल्स होंगे।
ट्रायल्स से पहले करीब 9:30 बजे ग्रीको रोमन और फ्रीस्टाइल वर्ग के खिलाड़ियों का वजन किया गया। आज ग्रीको रोमन और फ्रीस्टाइल वर्ग की 6 अलग-अलग वेट कैटेगरी के साथ विमेंस प्लेयर के ट्रायल्स होने हैं।
मीडिया कर्मियों को एंट्री मिली
ओपन ट्रायल्स बंद दरवाजों के पीछे हो रहे हैं। पहले यहां मीडिया को अंदर घुसने की परमिशन नहीं थी, लेकिन ट्रायल्स से ठीक पहले अंदर जाने की परमिशन दी गई।
पहलवानों के साथ भी कोच और सपोर्ट स्टाफ के एक-एक मेंबर के ही जाने की परमिशन थी, लेकिन अब पेरेंट्स को भी अंदर घुसने की परमिशन दी गई है।
एड हॉक कमेटी के मेंबर ज्ञान सिंह ने कहा कि क्षेत्र के डीसीपी को यह सुनिश्चित करने के लिए कहा गया है कि कोई भी हॉल में प्रवेश न करे। ट्रायल के दौरान हर पहलवान के साथ उसका कोच और एक सपोर्ट स्टाफ (मसाजर) ही साथ जा सकेगा।
बजरंग-विनेश के चयन पर भड़के पेरेंट्स
बजरंग पूनिया और विनेश फोगट को बिना ट्रायल के एशियाड में डायरेक्ट एंट्री मिलने पर बाकी पहलवानों के पेरेंट्स शुक्रवार को स्टेडियम पहुंचे और विरोध जताया।
अंडर-20 चैंपियन अंतिम पंघल और विकास कालीरमन के पेरेंट्स की एडहॉक कमेटी के साथ तीखी नोकझोंक हो गई। पेरेंट्स के आक्रोश के बाद बंद दरवाजों के पीछे ट्रायल्स कराने का फैसला लिया गया।
23 जुलाई तक करनी है स्क्वॉड की घोषणा
एशियन गेम्स में शामिल होने वाले भारतीय पहलवानों के नामों की घोषणा करने की आखिरी तारीख 23 जुलाई है। ओलिंपिक काउंसिल ऑफ एशिया (OCA) तक अगर उस तारीख तक नाम नहीं भेजे गए, तो गेम्स में भारतीय कुश्ती दल का भाग लेना मुमकिन नहीं होगा।
ज्ञान सिंह ने कहा कि हमारा काम ट्रायल आयोजित करना है। जो भी पहले आएगा हम उसका नाम IOA को भेज देंगे।
अंतिम पंघल और सुजीत कलकल ने हाईकोर्ट में अपील की थी 
ओलिंपिक मेडलिस्ट बजरंग पूनिया और विनेश फोगाट को एशियन गेम्स-2022 में डायरेक्ट एंट्री के विरोध में युवा रेसलर्स ने हाईकोर्ट में अपील की थी।
अंतिम पंघल और सुजीत कलकल एडहॉक कमेटी के उस फैसले का विरोध कर रहे हैं, जिसमें एडहॉक कमेटी ने एक दिन पहले बजरंग और विनेश को 22-23 जुलाई को दिल्ली केडी जाधव स्टेडियम में होने वाले नेशनल ट्रायल से छूट दी थी।
